钦定古今图书集成/明伦汇编/官常典/第613卷 > 令狐邵
## 钦定古今图书集成/明伦汇编/官常典/第613卷 > 令狐邵

按《魏志仓慈传》注：“令狐邵，字孔叔，父仕汉为乌丸校
尉。建安初，袁氏在冀州，邵去本郡，家居邺九年，暂出
到武安毛城中。会太祖破邺，遂围毛城。城破，执邵等
辈十馀人，皆当斩。太祖阅见之，疑其衣冠也，问其祖
考而识其父，乃解放，署军谋掾，仍历宰守。后徙丞相
主簿，出为弘农太守。所在清如冰雪，妻子希至官省。”
举善而教，恕以待人，不好狱讼，与下无忌。是时郡无
知《经》者，乃历问诸吏，有欲远行就师，辄假遣令诣河
东就乐详学，经粗明乃还。因设文学，由是弘农学业
转兴。至黄初初，征拜羽林郎，迁虎贲中郎将，二岁病
亡。始，邵族子愚为白衣时，常有高志，众人谓愚必荣
令狐氏，而邵独以为“愚性倜傥，不修德而愿大，必灭
我宗。”愚闻邵言，其心不平。及邵为虎贲郎将，而愚仕
进已多所更历，所在有名称。愚见邵，因从容言次，微
激之曰：“先时闻大人谓愚为不继，愚今竟云何邪？”邵
熟视而不答也。然私谓其妻子曰：“公治性度犹如故
也，以吾观之，终当败灭，但不知我久当坐之不邪？将
逮汝曹耳。”邵没之后十馀年间，愚为兖州刺史，果与
王凌谋废立，家属诛灭。邵子华时为弘农郡丞，以属
疏得不坐